जेईई-मेंस 2019 की तिथियां घोषित कर दी गई हैं। इस बार से यह परीक्षा राष्ट्रीय परीक्षण एजेंसी (एनटीए) द्वारा साल में दो बार आयोजित की जाएगी। देश भर के आईआईटी और आईएसएम धनबाद में प्रवेश के लिए अभ्यर्थियों को जेईई मेन के बाद जेईई एडवांस्ड भी पास करना होगा। एनआईटी, सीएफटीआई और भारत के कई सरकारी सहायता प्राप्त इंजीनियरिंग संस्थानों व अन्य संस्थानों में भी इसी माध्यम से प्रवेश मिलेगा। यह शेड्यूल मानव संसाधन विकास मंत्री प्रकाश जावड़ेकर की घोषणा के तहत जारी किया गया है, जिसमें उन्होंने दो बार परीक्षा आयोजित करने की बात कही थी। कंप्यूटर आधारित परीक्षा चार-पांच दिनों में आयोजित की जाएगी। इसमें छात्रों के पास तिथियों के चयन का विकल्प होगा। इस बार परीक्षा के लिए पाठ्यक्रम, प्रश्न प्रारूप, भाषा और फीस में किसी तरह बदलाव नहीं किया गया है।